《熊守子复左史刻九朝宸翰寘于台学赋诗记之》
宋代·林师蒧

皇天祐宋实历昌，列圣功德高虞唐。万机馀暇不自逸，银钩铁画挥天章。

洋洋谟训揭日月，留心庶事宁少忘。当时赐予皆贤杰，至今缇袭为珍藏。

丹邱史君武夷仙，快凌紫清登玉堂。亲从芸阁获墨本，宝如金玉留巾箱。

承明厌直暂出守，邦人尽喜来龚黄。公馀铃斋静无事，祖宗盛烈思发扬。

编摩允属大手笔，白玉镂牒陈胶庠。要令衿佩睹盛事，端拜伏读思激昂。

明如星斗丽霄汉，奎躔壁宿纷光芒。翻如和气结云雾，氛氲融液为嘉祥。

龙蛇委迤欲飞举，鸾凤宛转争翱翔。晋唐数君无出右，王颜诸子难比方。

史君一旦出奇秘，岂与刘洎争升床。亟聆飞诏下丹阙，指日入觐登明光。

云龙风虎庆会遇，股肱元首歌明良。邦人颂戴自今始，为公纪德龟趺旁。

作者简介：（1140—1214）宋台州临海人，字咏道，号竹村居士。博雅好古，购求古帖秘文，断刻坠简，积千余卷，校雠考订忘日夜。名流如王厚之、桑世昌，皆与之交。尝辑唐以前天台题咏为《天台前集》。